
RAPORT  COMUN

asupra propunerii legislative pentru completarea şi modificarea Legii nr.124/2000 privind structura personalului Curţii Constituţionale
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia juridică, de disciplină şi imunităţi au fost sesizate, prin adresa 
nr. Plx 167/2016 din 13 aprilie 2016, cu dezbaterea pe fond, în procedură obişnuită, a propunerii legislative pentru completarea şi modificarea Legii nr.124/2000 privind structura personalului Curţii Constituţionale. 

La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.1284/08.12.2015)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/386/20.04.2016)

· punctul de vedere, negativ, al Guvernului (nr.70/21.01.2016).

Propunerea legislativă are ca obiect de reglementare modificarea şi completarea Legii nr.124/2000 privind structura personalului Curţii Constituţionale, în sensul instituirii posibilităţii încadrării ca personal auxiliar de specialitate numai a persoanelor cu studii juridice sau administrative. Totodată, se propune asimilarea acestora, ca rang şi salarizare, cu magistraţii asistenţi, şi a personalului de specialitate cu studii în ştiinţe administrative.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, republicat, Comisiile au dezbătut propunerea legislativă în şedinţe separate. 

La şedinţa Comisiei juridice, de disciplină şi imunităţi din data de 10 mai 2016 au fost prezenţi deputaţii conform listei de prezenţă. În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.

La şedinţa Comisiei pentru muncă şi protecţie socială din data de 14 iunie 2016 şi-au înregistrat prezenţa 23 deputaţi din totalul de 24 membri. În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.

Propunerea legislativă a fost respinsă de Senat în şedinţa din 5 aprilie 2016.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma finalizării dezbaterilor, cele două Comisii propun Plenului Camerei Deputaţilor respingerea iniţiativei legislative din următoarele considerente:

- pentru evitarea paralelismului legislativ, deoarece Legea nr.567/2004 privind statutul personalului auxiliar de specialitate al instituţiilor judecătoreşti şi al parchetelor de pe lângă acestea reglementează condiţiile de numire în funcţie a acestei categorii de personal, formarea iniţială şi continuă, ţinând seama de studiile absolvite. 
- pentru evitarea situaţiei în care în cadrul aceleiaşi categorii profesionale să coexiste două modalităţi de dobândire a calităţii de grefier, una specifică instanţelor judecătoreşti şi parchetelor de pe lângă acestea, şi cealaltă specifică Curţii Constituţionale. O astfel de reglementare creează regimuri juridice paralele în cadrul aceleiaşi categorii profesionale, limitând în mod nejustificat accesul la profesia de grefier în cadrul Curţii Constituţionale, în condiţiile în care grefierii de la instanţa constituţională desfăşoară o activitate similară celei de la instanţele judecătoreşti.

- condiţionarea dobândirii calităţii de grefier de studiile superioare în ştiinţe administrative nu este justificată, întrucât grefierii nu desfăşoară activităţi specifice aparatului administrativ din cadrul unei autorităţi publice. Activitatea lor constituie un sprijin pentru magistraţi în înfăptuirea actului de justiţie, astfel că, dacă se apreciază necesitatea impunerii unei condiţii privind studiile, aceasta trebuie să vizeze în exclusivitate studiile de profil juridic al personalului auxiliar de specialitate.
PREŞEDINTE,



VICEPREŞEDINTE,

Adrian Solomon



Ciprian Nicolae Nica
SECRETAR,




SECRETAR,


Mihăiţă Găină



Vasile Varga






Întocmit,
Consilier parlamentar Lidia Vlădescu


Consilier parlamentar Roxana David

